Taman Nasional Zion

]]
**Taman Nasional Zion** nyaéta taman nasional anu perenahna di nagara bagian Utah, Amérika Sarikat. Taman nasional ieu mangrupa taman nasional anu munggaran anu aya di nagara bagian éta. Taman Nasional ieu kawentar ku *Zion Canyon*-na.

## Sajarah 
Kira-kira 12.000 taun ka tukang, aya mamot, sloth raksasa, sarta onta anu ngaliwat di wewengkon ieu. Ku sabab sok diporo ku jelema, sarta parobahan iklim, sasatoan ieu tungtungna punah. Urang Anasazi jeung Paiute nyicingan tempat ieu pikeun babaraha lila.

Tuluy, di taun 1860-an, John Wesley Powell datang ka Zion pikeun lalampahan ilmiah di Utah Kidul. Manéhna bertahan di kondisi alam anu pohara ganasna. Ngan urang Anasazi, Paiute, jeung katurunan Éropa anu bisa bertahan di wewemgkon ieu.

#### Ampibia 
Taman Nasional Zion nyaéta tempat pikeun cicingna genep spésiés bangkong, sarta hiji spésiés salamander. Kabéh bangkong ngalakukeun hibernasi salila mangbulan-bulan nalika usum tiris sarta sanggeus éta, kudu balik deui ka cai pikeun mijah. Di usum semi, nalika suhu naék jadi leuwih haneut, hujan jeung salju nyiptakeun kondisi anu pas keur bangkong pikeun barijil. Habitat ampibi taman nasional ieu ngawengku jujukutan, taneuh keusikan, ranca, tegalan, balong, situ, walungan, jeung leuweung.

Spésiés ampibi anu aya di Taman Nasional Zion nyaéta Canyon Treefrog (*Hyla arenicolor*), Great Basin Spadefoot (*Spea intermontana*), Bangkong Tutul Beureum (*Bufo punctactus*), Bangkong Arizona (*Bufo microscaphus microscaphus*), Bangkong Macan Tutul Kalér (*Rana pipiens*), Bangkong Imah Kai (*Bufo woodhousii*), jeung Salamander Maung (*Ambystoma tigrinum*).

Di taun 1970, populasi Falkon Peregrine nurun drastis ku sabab pamakéan péstisida pikeun pepelakan nyababkeun beurit paraéh, anu antukna élang kakurangna dahareun, tuluy paraéh. Sakabéh populasi di Amérika Sarikat beulah wétan geus punah, sedengkeun di beulah kulon kari 10 persén deui. Tuluy, publikasi *Silent Spring* anu dipedalkeun ku Rachel Carson ngajéntrékeun alesan ilmiah anu nyababkeun jumlah élang ngurangan sarta éfékna kana ranté kadaharan. Publikasi ieu medalkeun gerakan lingkungan modéren anu nyababkeun dilarangna pamakéan DDT (bahan kimia anu nagbalukarkeun populasi élang nurun). Kiwari, geus aya 4.000 élang anu aya di taman nasional ieu ku sabab loba jelema anu sadar kana lingkungan ku cara teu maké deui DDT.

DI taman nasional, populasi lauk asli Walungan Virgin kajaga ku sabab lingkunganna kajaga sarta diantepkeun sina alami. Ngan, di luar taman nasional, populasi lauk asli Walungan Virgin nurun ku sabab fragméntasi habitat jeung ayana spésiés lauk non-asli. Lauk pituin Taman Nasional Zion nyaéta *Virgin River Spinedace (Lepidomeda mollispinis), Speckled Dace (Rhinichthys osculus), Flannelmouth Sucker (Catostomus latipinnis),* jeung *Desert Sucker (Catostomus clarki).* Sedengkeun spésiés lauk anu diwanohkeun di ieu taman nasional nyaéta *Rainbow Trout (Oncorhynchus mykiss), Cutthroat Trout (Oncorhynchus clarki), Brown Trout (Salmo trutta), Channel Catfish (Ictalurus punctatus),* jeung *Brook Trout (Salvelinus fontinalis).*

#### Mamalia 
Taman Nasional Zion mangrupa "imah" pikeun loba mamalia. Kacatetkeun, aya kira-kira 68 spésiés mamalia, ti mimiti beurit kangguru leutik nepi ka domba bighorn anu badag. Mamalia anu sok aya di antarana nyaéta uncal bagal, rubah, kalong, domba bighorn, jeung tupai batu.

Tuluy,aya hiji spésiés anu unik ti tempat ieu, nyaéta ucing ringtail, anu mangrupa dulurna rakun. Omnivora leutik ieu tara katempo, ku sabab maranéhna kakara kaluar upama kaayaan luar geus poék total.

## Pariwisata 
Taman Nasional Zion miboga poténsi pariwisata anu pohara gedéna, ku sabab kaéndahan alamna. Ieu kabuktian ku lobana jelema anu datang ka tempat ieu. Unggal taunna kira-kira aya opat juta wisatawan anu datang ka dieu.

Kagiatan anu bisa dilakukeun di taman nasional ieu nyaéta ngéksplor kaéndahan *Zion Canyon* maké beus, naék gunung, leuleumpangan di sisi walungan, nérékél kana tebing, sarta kémping.

## Galéri 

File:Kolob_canyons.jpg|*Kolob Canyon*
File:Zionnationalpark mountain3.jpg|*Zion Canyon*
File:Kolob Arch Waterfalls (5205494264).jpg|Curug Kolob Arch
Tarantula_(6009354501).jpg|Tarantula
File:Quaking_Aspen_(5205494244).jpg|Aspén

## Tingali ogé 
Taman nasional

## Rujukan